Folketing
2006-11-08

Det er meget skuffende, at statsministeren ikke vil forholde sig til den realitet, at Irak dag for dag bevæger sig længere og længere i retning af kaos, og at den store majoritet af befolkningen i Irak føler sig utryg ved de udenlandske soldater og mener, at de gør tingene værre, ikke bedre. Jeg synes, det er meget beklageligt, at vi ikke kan få den erkendelse frem. Jeg forstod for 14 dage siden, at der ikke havde været nogen kontakt mellem statsministeren og George Bush, forud for at George Bush meddelte, at der nu skulle komme en ny strategi, hvorefter statsministeren meddelte, at der nu skulle komme en ny strategi; der havde ikke været nogen kontakt forud. Så kunne jeg godt tænke mig at vide, om der nu er kontakt med USA og England, om vi i forbindelse med de overvejelser om en ny strategi, der pågår, er med i en dialog, i en proces, hvor vi har indflydelse på, hvad der besluttes. Eller har vi bare overladt det til George Bush og Blair at bestemme, hvordan tingene skal udvikle sig i Irak, og når de så har besluttet sig, følger vi trop? Hvad foregår der på den scene?